
A vörös elemi nanoszelén és a cukor együttes hatása dohány szövettenyészet fotoszintézis rendszerére

Korábbi kísérletekre alapozva dohány szövettenyészetekben a vörös elemi nanoszelén (nanoSe) jobban tolerálható szelénformának bizonyult, mint a szelenát. A nanoSe serkentőleg hatott az organogenezisre és gátolta a vitrifikáció megjelenését magasabb koncentrációtartományban (50 – 100 mgL-1) összehasonlítva a szelenáttal, melyet 0 – 10 mgL-1 között tolerált a dohány e koncentráció felett azonban teljesen gátló hatású volt.Az organogenezisre gyakorolt serkentő hatását alapul véve jelen munkának célja volt részletesebben tanulmányozni a nanoSe lehetséges hatását a dohány (Nicotiana tabacum) fotoszintézis rendszerének működésére szelenáttal összehasonlítva in vitro. A szelénformák mellett a táptalaj szacharóz koncentrációját is változtattuk, mivel in vitro tenyészetekben alkalmazott cukor befolyásolhatja a fotoszintetikus aktivitást.
A kifejlett növények klorofill tartalmát spektrofotometriás méréssel mérve azt tapasztaltuk, hogy 2% szacharóz tartalmazó táptalajon a klorofill a és b tartalom egyaránt jelentősen csökkent 10 mgL-1 szelenát mellett, míg a nanoSe 100 mgL-1 esetében kis mértékű növekedés volt tapasztalható a klorofill tartalomban a táptalaj cukor koncentrációjától függetlenül. A fotoszintetikus pigment rendszer hatékonyságát sötétadaptált növényeken a klorofill a fluoreszcencia tranzienst vizsgálva lehet nyomon követni. Ebből kiszámolható az Fv/Fm hányados, mely arra a maximális kvantum hozamra utal, ami a PSII reakciócentrumban hasznosul a fotoszintézis folyamán. Eredményeink azt mutatták, hogy 2% szacharóz koncentráció még nem befolyásolja negatívan a fotoszintetikus aktivitást. A két szelénforma közül a nanoSe-nek nem volt szignifikáns hatása a kontrollhoz képest, a szelenát (10 mgL-1) azonban csökkentette az Fv/Fm hányadost mind 2% mind 0,2% cukortartalom mellett. Cirkuláris dikroizmus (CD) technikával a pigment rendszerek organizációját lehet nyomon követni. CD mérés során kapott psi-típusú görbék magasan szervezett királis makroegységekben, mint a kloroplasztiszok ultrastruktúrájában történő változásokat mutatják ki. Vizsgálataink során enyhe eltérést találtunk a psi-típusú spektrum lefutásában 100 mgL-1 nanoSe kezelt dohány növény esetében a kontrollhoz viszonyítva. Ezzel szemben a 10 mgL-1 szelenáttal kezelt növények (2% cukor tartalom) psi-típusú görbéjének mind az alakja mind a jel intenzitása lényegesen eltért a kontrolltól vörös és kék fénytartományban egyaránt ami a kloroplasztisz szerkezetében történő jelentős változásokra utal.

